OECD >Multilingual Summaries

International Migration Outlook 2014

Summary in Finnish

Katsaus kansainväliseen muuttoliikkeeseen 2014

Suomenkielinen tiivistelmä

Tärkeimmät trendit

Vuoden 2013 alustavien tietojen mukaan OECD‑maihin suuntautuvat pysyvät muuttovirrat ovat alkaneet elpyä. Vuoteen 2012 verrattuna ne kasvoivat 1,1 %, noin neljään miljoonaan uuteen pysyvään maahanmuuttajaan. Tämä vaatimaton kasvu on seurausta useiden tärkeimpien maahanmuuttomaiden ristiriitaisesta kehityksessä. Maahanmuutto Saksaan kasvoi kaksinumeroisesti, sen neljäs perättäinen vuosittainen kasvu. Tähän verrattuna maahanmuutto laski monissa tärkeissä maahanmuuttomaissa, etenkin Yhdysvalloissa, Italiassa, Portugalissa ja Espanjassa. Nettomuuttoa on silti huomattavasti vähemmän kuin ennen kriisiä, mutta se on edelleen positiivinen suurimmassa osassa OECD‑maita. Huomattavia poikkeuksia ovat Meksiko, Islanti ja Irlanti.

Pysyvän muuttoliikkeen elpymisen takana on pääasiassa muuttoliikkeen lisääntyminen vapaan liikkuvuuden alueella, vuonna 2012 se kasvoi 10 %. OECD‑maissa suurimman osan tästä vapaan liikkuvuuden alueiden muuttoliikkeestä muodostavat EU‑maiden välillä muuttavat ihmiset. Vuonna 2012 tämä muuttoliike Euroopan sisällä vastasi ensimmäistä kertaa laillista pysyvää maahanmuuttoa Euroopan ulkopuolelta. Tärkein kohdemaa oli Saksa, joka vastaanotti melkein kolmanneksen vapaan liikkuvuuden alueiden maahanmuuttajista.

Kaiken kaikkiaan valtaosan muuttoliikevirroista OECD‑maissa muodostavat edelleen perheiden muutot, vaikka ne ovatkin vähentyneet vuodesta 2008. Vuonna 2012 ne vähentyivät 1,7 % edellisestä vuodesta, pääasiassa muuttoliikkeen vähennyttyä Espanjassa, Italiassa, Yhdysvalloissa, Yhdistyneessä kuningaskunnassa ja Belgiassa. Myös työvoiman muuttoliike on jatkuvasti vähentynyt taloudellisen taantuman alettua, vuonna 2012 se laski 12 %. Lasku oli erityisen huomattavaa Euroopan talousalueella, jossa vuodesta 2007 vuoteen 2012 työvoiman muuttoliike vähentyi melkein 40 %. Tämän seurauksena vuonna 2012 laillinen pysyvä maahanmuutto kolmansista maista Eurooppaan oli ensimmäistä kertaa hieman vähäisempää kuin laillinen pysyvä maahanmuutto Yhdysvaltoihin.

Toisin kuin pysyvä muuttoliike, tilapäiset muuttoliikevirrat ovat edelleen vuoden 2007 huipun, 2,5 miljoonan alapuolella. Vuonna 2012 tilapäisesti muuttaneita oli 1,9 miljoonaa, noin neljäsosa vähemmän kuin vuonna 2007.

Syyrian konfliktin takia vuonna 2013 turvapaikkahakemukset lisääntyivät 20 % 560 000 hakemukseen. Hakemukset Saksaan lisääntyivät kuudetta vuotta peräkkäin ja Saksa vastaanottikin eniten hakemuksia maailmassa, 110 000 kappaletta. Sitä seuraavia ovat Yhdysvallat, Ranska, Ruotsi ja Turkki. Väkilukuun suhteutettuna eniten turvapaikanhakijoita ja pakolaisia vastaanotti Ruotsi.

Ulkomaalaiset opiskelijat saavat edelleen merkittävää poliittista huomiota monissa OECD‑maissa. Maailmanlaajuisesti vuonna 2012 kansalaisuusmaansa ulkopuolella oli opiskelemassa 4,5 miljoonaa opiskelijaa, 75 % heistä opiskeli OECD‑maissa. Tämä osuus on viime vuosina pysynyt pääosin muuttumattomana, vaikka kasvu on hidastunut. Vuonna 2012 ulkomaalaisten opiskelijoiden määrä OECD‑maissa nousi vain 3 %, huomattavasti vähemmän aiempiin vuosittaisiin, keskimääräisiin kasvulukuihin verrattuna, jotka olivat 8 % vuosina 2000‑2005 ja 6 % vuosina 2005‑2011.

Investointi maahanmuuttajien työmarkkinoille integroitumiseen

Ensimmäisen ja toisen sukupolven maahanmuuttajilla on yhä suurempi rooli työvoimassa. Maahanmuuton avulla asutetuissa maissa, esimerkiksi Australiassa, Kanadassa, Uudessa‑Seelannissa ja Yhdysvalloissa, sekä Länsi‑Euroopassa, maahanmuuttajilla on hyvä ja vakiintunut asema. Muualla, esimerkiksi Etelä‑Euroopassa, he ovat verrattain uusia mutta yhä runsaslukuisempia osallistujia koulutusjärjestelmissä ja työmarkkinoilla.

Monissa OECD‑maissa maahanmuuttajien ja heidän perheidensä integrointi on ollut tärkeä poliittinen tavoite ainakin viimeisten 15 vuoden aikana. Ehkä tärkein haaste on maahanmuuttajien täyden osaamispotentiaalin käyttöönottaminen. Sitä voidaan tukea useilla poliittisilla keinoilla:

Tietoa ulkomaisista tutkinnoista on oltava laajemmin saatavilla ja niiden tunnustamista on parannettava.

On varmistettava, että maahanmuuttajat voivat osallistua aktiivisiin työmarkkinaohjelmiin ja että he hyötyvät niistä.

Maahanmuuttajat on yhdistettävä suoremmin työnantajiin.

Maahanmuuttajien lapsille on tarjottava korkealaatuista pienten lasten koulutusta ja hoitoa.

Maahanmuuttajille on tarjottava heidän osaamiseensa mukautettua kielikoulutusta.

Älykkäiden työvoiman muuttoliikkeen hallintajärjestelmien kehittäminen

Vaikka työttömyys OECD‑maissa on edelleen korkea, muuttoliikettä tarvitaan silti työmarkkinoilla ja talouskasvun ajurina. Vaikka muuttoliikkeen merkitys vaihteleekin suunnattomasti maasta toiseen, maat pyrkivät yhdessä luomaan edellytykset "paremmalle" työvoiman muuttoliikkeelle, erityisesti koska sitä seurataan julkisuudessa tarkasti.

Työvoimaa koskevan muuttoliikepolitiikan avulla voidaan saavuttaa erilaisia ja joskus kilpailevia päämääriä. Näitä voivat olla lyhyen aikavälin työvoimatarpeiden tyydyttäminen ja väestön ja työmarkkinoiden kehitykseen vaikuttaminen pitkällä aikavälillä. Sijoitus‑ ja kauppapolitiikan, innovaation ja tuottavuuden sekä kehitysyhteistyön kaltaisilla alueilla voi myös olla laajempia taloudellisia kehitystavoitteita. Näiden tavoitteiden tasapainottaminen vaatii luontaisia kompromisseja ja eri alueiden poliittisten toimijoiden on tehtävä yhteistyötä taatakseen yhtenäiset menettelytavat.

On olemassa laaja kirjo työkaluja, joiden avulla voidaan varmistaa, että työvoiman muuttoliike saavuttaa politiikan asettamat päämäärät. Nämä voivat vaihdella määrällisistä muuttoliikkeen rajoituksista "pisteisiin perustuvaan" maahanmuuttajien valintaan jne. Näitä työkaluja käytettäessä on tärkeää olla joustava, jotta voidaan taata dynaaminen ja reagoiva hallintajärjestelmä. Erilaiset poliittiset menetelmät voivat tukea työvoiman muuttoliikettä niin, että se vastaa paremmin nykyisiä ja tulevia osaamistarpeita:

Selvien työvoiman muuttoliikkeen puitteiden kehittäminen.

Useita erilaisille tavoitteille tarkoitettuja välineitä sisältävän poliittisen työkalupakin kokoaminen.

Hyväksymisvaatimusten hallinnan parantaminen ja muuttoliikkeen hallintaan liittyvien dynaamisten menettelytapojen käyttöönotto.

Infrastruktuurin modernisointi.

Tärkeitä lukuja

Alustavien tietojen mukaan OECD‑maihin suuntautuvat pysyvät muuttovirrat nousivat vuodesta 2013 vuoteen 2012 noin 1 %, mutta laskivat vuonna 2012 edellisestä vuodesta 0,8 %.

Työvoiman muuttoliike on laskenut jatkuvasti taloudellisen taantuman alettua ja laski vuonna 2012 noin 12 %. Sitä vastoin muuttoliike vapaan liikkuvuuden alueella lisääntyi 10 %.

Turvapaikanhakijoiden määrä kasvoi vuodesta 2012 vuoteen 2013 20 %.

Maailmanlaajuisesti vuodesta 2000 vuoteen 2012 kansalaisuusmaansa ulkopuolella opiskelevien määrä yli kaksinkertaistui 4,5 miljoonaan, 75 % heistä opiskelee OECD‑maissa.

Vuonna 2012 Kiinan osuus kaikista virroista, hieman yli puolella miljoonalla maastamuuttajallaan, oli melkein 10 %. Seuraavaksi suurimmat osuudet olivat Romanialla (5,6 %) ja Puolalla (5,4 %).

OECD‑alueella maahanmuuttajia on yli 115 miljoonaa, noin 10 % kokonaisväestöstä.

Vuonna 2012 noin 12,5 %:lla kaikista 15‑vuotiaista oli kaksi ulkomailla syntynyttä vanhempaa – 50 % useammalla kuin vuosikymmen aikaisemmin. Integrointi, erityisesti maahanmuuttajien joiden vanhemmat ovat matalasti koulutettuja, on kasvava huolenaihe.

Kriisi iski maahanmuuttajiin suhteettoman kovaa: OECD‑alueen 15 miljoonasta uudesta työttömästä vuoden 2007 jälkeen yksi viidestä on syntynyt ulkomailla.

Kriisistä huolimatta suurin osa maahanmuuttajista työskentelee. Matalasti koulutetuista maahanmuuttajista keskimäärin suurempi osuus (54,1 %) on työllistettynä kuin heidän syntyperäisistä ikätovereistaan (52,6 %).

Sitä vastoin korkea‑asteen koulutuksen saaneet maahanmuuttajat työskentelevät epätodennäköisemmin (77 %) kuin heidän syntyperäiset ikätoverinsa (84 %). Ja työskennellessään he ovat 50 % suuremmalla todennäköisyydellä ylikoulutettuja työhönsä.

Summary of
OECD (2014), International Migration Outlook 2014, OECD Publishing.
http://dx/doi.org/10.1787/migr_outlook-2014-en

© OECD

Tämä yhteenveto ei ole virallinen OECD-käännös.

Tämän yhteenvedon kopioiminen on sallittua sillä edellytyksellä, että OECD:n tekijänoikeudet ja alkuperäisen julkaisun nimi mainitaan.

Monikieliset yhteenvedot ovat käännettyjä otteita OECD:n julkaisuista, jotka on julkaistu alun perin englanniksi ja ranskaksi.

Julkaisuja on saatavilla maksutta OECD:n verkkokirjastossa osoitteessa www.oecd.org/bookshop

Lisätietoja antaa: OECD Rights and Translation unit, Public Affairs and Communications Directorate Sähköposti:, rights@oecd.orgfaksinumero: +33 (0)1 45 24 99 30.

OECD Rights and Translation unit (PAC)
2 rue André-Pascal, 75116
Paris, France

Vieraile osaston verkkosivuilla osoitteessa www.oecd.org/rights